Γενικό πλαίσιο

Το Εθνικό Κέντρο Περιβάλλοντος και Αειφόρου Ανάπτυξης (Ε.Κ.Π.Α.Α.) έχει αναλάβει τη σύνταξη των εκθέσεων για την «Κατάσταση του Περιβάλλοντος στην Ελλάδα», με την τελευταία έκθεση να αφορά στην κατάσταση του περιβάλλοντος της Ελλάδας για την περίοδο 2008-2011. Η έκθεση έχει ως στόχο τον έλεγχο και την αξιολόγηση της περιβαλλοντικής πολιτικής μέσω της καταγραφής της κατάστασης και της προόδους της χώρας στους βασικούς τομείς, συμπεριλαμβάνοντας τον τομέα «Φύση και Βιοποικιλότητα», ο οποίος και αποτελεί το αντικείμενο της παρούσας σύμβασης. 
Δομή έκθεσης
Η έκθεση στον τομέα της Φύσης και Βιοποικιλότητας θα πρέπει να περιλαμβάνει την ανάλυση των περιβαλλοντικών τάσεων με έναν ομογενοποιημένο και αναγνωρισμένο τρόπο που θα παρέχει αυξημένες δυνατότητες συγκρίσεων, με τη χρήση επιλεγμένων δεικτών. Το περιεχόμενο της έκθεσης πρέπει να περιλαμβάνει τρία υποκεφάλαια: (α) Σύντομο εισαγωγικό κεφάλαιο όπου θα αναφέρεται και η μεθοδολογία επιλογής των δεικτών, (β) Παρουσίαση των επιλεγμένων δεικτών της κατάστασης της φύσης και της βιοποικιλότητας στην Ελλάδα, (γ) Σύνοψη κυρίων ευρημάτων, (δ) Αγγλική περίληψη (500-1000 λέξεις) για να χρησιμοποιηθεί από τον Ευρωπαϊκό Οργανισμό Περιβάλλοντος (EEA) στις αντίστοιχες εκθέσεις του. 

Δείκτες παρακολούθησης

Οι δείκτες που θα παρουσιαστούν μπορεί να είναι δείκτες από το σύστημα των 26 Ευρωπαϊκών δεικτών SEBI (Streamline biodiversity indicators 2020) ή νέοι δείκτες που να εξειδικεύουν τη γνώση ειδικά στα θέματα φύσης και βιοποικιλότητας της Ελλάδας. Προτείνεται οι επιλεγμένοι δείκτες να συνδέονται με τους στόχους της Εθνικής Στρατηγικής για τη Βιοποικιλότητα, τους στόχους της Ευρωπαϊκής Στρατηγικής για τη βιοποικιλότητα 2020, τη Σύμβαση για τη Βιοποικιλότητα (Aichi targets) ή τους παγκόσμιους στόχους Αειφορικής Ανάπτυξης των Ηνωμένων Εθνών. 

Οι δείκτες πρέπει να καλύψουν την κατάσταση της φύσης και της βιοποικιλότητας στην Ελλάδα ως προς τρεις θεματικούς άξονες (α) κατάσταση βιοποικιλότητας, (β) πιέσεις προς τα φυσικά οικοσυστήματα, και (γ) δράσεις για την ανάσχεση της απώλειας της βιοποικιλότητας. Η έκθεση θα περιλαμβάνει εννέα (9) δείκτες που να αξιολογούν τις άνω θεματικές περιοχές για την περίοδο 2011-2015, και με βάση τη διαθεσιμότητα των δεδομένων. Προτείνονται οι παρακάτω δείκτες που να εκτιμούν τα εξής: 

(α) Κατάσταση 

1. Πληθυσμιακές τάσεις επιλεγμένων ειδών
2. Κατάσταση διατήρησης ειδών Ευρωπαϊκού ενδιαφέροντος

3. Κατάσταση διατήρησης οικοτόπων Ευρωπαϊκού ενδιαφέροντος

(β) Πιέσεις

4. Απώλεια φυσικών και ημι-φυσικών οικοσυστημάτων 
5. Κατακερματισμός φυσικών και ημιφυσικών  οικοσυστημάτων  και περιοχών 
6. Οικολογικό αποτύπωμα της Ελλάδας

(γ) Πρόοδος

7. Εθνικά προστατευόμενες περιοχές

8. Περιοχές του δικτύου Φύση 2000

9. Διατήρηση των Γεωτόπων 
Διάθεση δεδομένων και τροποποίηση δεικτών
Τα δεδομένα για την επεξεργασία και εξαγωγή των δεικτών, στην περίπτωση που δεν είναι διαθέσιμα σε ανοιχτές βάσεις δεδομένων, θα δοθούν στον ανάδοχο του έργου από τα αντίστοιχα αρμόδια Υπουργεία και τις αρμόδιες διευθύνσεις αυτών, στην επιθυμητή από εκείνον μορφή βάσης (εφόσον υπάρχει διαθέσιμη) και στον επιθυμητό χρόνο. Το ΕΚΠΑΑ θα διευκολύνει την πρόσβαση του αναδόχου στις βάσεις δεδομένων και στα όποια στοιχεία απαιτούνται για την ολοκλήρωση του παραδοτέου. Σε περίπτωση μη έγκυρης διάθεσης δεδομένων στη μορφή που απαιτείται, δεν θα είναι στην υπαιτιότητα του αναδόχου η μη παράδοση του αντίστοιχου κεφαλαίου της έκθεσης αναφοράς. Σε αυτήν την περίπτωση ο ανάδοχος υποχρεούνται να εισαγάγει νέους δείκτες στην έκθεση αναφοράς σε αντικατάσταση των ως άνω. Τέλος, είναι στη διακριτική ευχέρεια του αναδόχου να συμπεριλάβει επιπλέον δείκτες, εφόσον κρίνει πως εντός του πλαισίου του έργου είναι εφικτό, και πως προσδίδει προστιθέμενη αξία στην ποιότητα και πληρότητα της έκθεσης αναφοράς. 

Χρονικό πλαίσιο

Το έργο θα διαρκέσει από την έναρξη της σύμβασης έως τις 15/12/2017, η οποία και ορίζεται ως καταληκτική ημερομηνία παράδοσης των παραδοτέων. 
Παραδοτέα

Παραδοτέο 1. Κεφάλαιο «Φύση και Βιοποικιλότητα» στην έκθεση «Κατάσταση του Περιβάλλοντος στην Ελλάδα» για τα έτη 2011-2015 μέσω εννέα (9) δεικτών. 

Παραδοτέο 2: Βάσεις των επεξεργασμένων δεδομένων (xls) ή σύνδεσμοι (Links) ανοιχτών βάσεων δεδομένων για δημόσια πρόσβαση στον ιστοχώρο του Ε.Κ.Π.Α.Α., ανά δείκτη.
